आजदेखि थ्री नेसन्स कप : बंगलादेश परीक्षण गर्दै, किर्गिस्तान अनुभव बटुल्दै
मंगलबारदेखि दशरथ रंगशालामा थ्री नेसन्स कप सुरु हुँदैछ । त्यसको पहिलो खेलमा भिड्दै छन्, बंगलादेशको राष्ट्रिय टिम र किर्गिस्तानको ओलम्पिक टिम ।
काठमाडौँ — मंगलबारदेखि दशरथ रंगशालामा थ्री नेसन्स कप सुरु हुँदैछ । त्यसको पहिलो खेलमा भिड्दै छन्, बंगलादेशको राष्ट्रिय टिम र किर्गिस्तानको ओलम्पिक टिम ।दुवैको उद्देश्य सुखद सुरुआत नै रहे पनि रणनीति भने फरक छ । जहाँ बंगलादेश आफ्ना केही नयाँ खेलाडीलाई पहिलोपल्ट राष्ट्रिय टिमको अनुभव दिलाउन चाहन्छ ।त्यहीँ किर्गिस्तानको युवा टिम बहुमूल्य अनुभव बटुल्न चाहन्छ्, प्रतिद्वन्द्वीका रूपमा रहेको राष्ट्रिय टिमविरुद्ध । दुवै टिमले सोमबार बेलुका दशरथ रंगशालामा पहिलो अभ्यास सत्र राखे । पहिले बंगलादेश मैदानमा उत्रेको थियो भने त्यसपछि किर्गिस्तान । आजको खेलमा बंगलादेश सोहेल राणाको कप्तानीमा उत्रिनेछ ।बंगलादेशका नियमित कप्तान तथा टिमका सबैभन्दा ठूला स्टार जमल भुयान सोमबार मात्र काठमाडौं आइपुगेका थिए । त्यसैले उनले किर्गिस्तानविरुद्ध खेल्ने छैनन् ।यस्तै बंगलादेशले आफ्ना पाँच नयाँ खेलाडीलाई डेब्युको अवसर दिन सक्छ । अभ्यास सत्रपछि दशरथ रंगशालामा मिडियासँग बोल्दै बंगलादेशी प्रशिक्षक जिम्मी डेले सुखद सुरुआतको अपेक्षा पोखे । उनले एक वर्ष अगाडि दक्षिण एसियाली खेलकुद (साग) मा आफ्नो टिमको खराब प्रदर्शनलाई बिर्साउन चाहेको पनि बताए ।बंगलादेश त्यस प्रतियोगिताको पुरुष फुटबलमा स्वर्णको बलियो दाबेदार रहे पनि कांस्य पदकमै सीमित रहेको थियो । उनले भने, ‘एक वर्ष अगाडि दक्षिण एसियाली खेलकुदमा हाम्रो प्रदर्शन अपेक्षित रहेन् । पक्कै पनि हामी यसपल्ट त्यसको तुलनामा सुधारिएको प्रदर्शन गर्न चाहन्छौं ।’उनले आफ्नो खास नजर भने विश्वकप छनोटमै रहेको पनि बताए । विश्वकप छनोटका खेल स्थगित भएपछि त्यसै समयमा नेपालले थ्री नेसन्स कपको आयोजना गरेको हो । प्रशिक्षक डेले भने, ‘विश्वकप छनोटका खेल स्थगित भएको बेला यो प्रतियोगिता आयोजना गरेकोमा सबैभन्दा पहिले नेपाललाई धन्यवाद ।’उनले थपे, ‘हामी सबैको ध्यान विश्वकप छनोटमै रहेको छ र अहिले काठमाडौंमा राम्रो गर्न सक्यो भने त्यसले हामीलाई त्यस विश्वकप छनोटमा मद्दत गर्नेछ ।’किर्गिस्तानका प्रशिक्षक झोलुसोभ नोर्भिकले आफ्नो टिम नयाँ र युवा रहेको बताएका छन् । उनले आफ्नो टिमको प्रमुख उद्देश्य दुई राष्ट्रिय टिमविरुद्ध बहुमूल्य अनुभव बटुल्ने रहेको बताएका छन् । खेल साँझ ५.३० मा सुरु हुनेछ । 